*****

ΚΑΝΟΝΙΣΜΟΣ (ΕΟΚ) αριθ. 1899/85 ΤΟΥ ΣΥΜΒΟΥΛΙΟΥ

της 8ης Ιουλίου 1985

που καθορίζει το ελάχιστο μέγεθος των ματιών των διχτυών που χρησιμοποιούνται για την αλιεία του καπελάν στο τμήμα της ζώνης της σύμβασης περί της μελλοντικής πολυμερούς συνεργασίας στον τομέα της αλιείας στο βορειοανατολικό Ατλαντικό που εκτείνεται έξω από τα θαλάσσια ύδατα που υπόκεινται στη δικαιοδοσία αλιείας των συμβαλλομένων μερών της σύμβασης αυτής

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό του Συμβουλίου (ΕΟΚ) αριθ. 170/83 της 25ης Ιανουαρίου 1983 περί θεσπίσεως κοινοτικού καθεστώτος διατηρήσεως και διαχειρίσεως των αλιευτικών πόρων (1), και ιδίως το άρθρο 11,

την πρόταση της Επιτροπής,

Εκτιμώντας:

ότι σύμφωνα με το άρθρο 2 του κανονισμού (ΕΟΚ) αριθ. 170/83 τα μέτρα διατήρησης, που είναι απαραίτητα για την επίτευξη των στόχων που αναφέρονται στο άρθρο 1 του εν λόγω κανονισμού, καθορίζονται από το Συμβούλιο βάσει των διαθέσιμων επιστημονικών συστάσεων·

ότι, με την απόφαση 81/608/ΕΟΚ (2), εγκρίθηκε η σύμβαση περί της μελλοντικής πολυμερούς συνεργασίας στο τομέα της αλιείας στον βορειοανατολικό Ατλαντικό· ότι η σύμβαση αυτή άρχισε να ισχύει στις 17 Μαρτίου 1982·

ότι η επιτροπή που συγκροτήθηκε σύμφωνα με τη σύμβαση διατύπωσε, στις 28 Νοεμβρίου 1984, σύσταση σχετικά με το ελάχιστο μέγεθος των ματιών των διχτυών που χρησιμοποιούνται για την αλιεία του καπελάν (Mallotus villosus) στο τμήμα της ζώνης της σύμβασης, που εκτείνεται έξω από τις ζώνες που υπόκεινται στη δικαιοδοσία αλιείας των συμβαλλομένων μερών· ότι η σύσταση αυτή κατέστη δεσμευτική για την Κοινότητα στις 26 Ιανουαρίου 1985·

ότι η Κοινότητα πρέπει τώρα να λάβει τα αναγκαία μέτρα για την εφαρμογή της σύστασης αυτής από τα κοινοτικά σκάφη,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Απαγορεύεται στα σκάφη που φέρουν σημαία κράτους μέλους ή που είναι νηολογημένα σ' αυτό το κράτος μέλος, να χρησιμοποιούν δίχτυα με μέγεθος ματιών μικρότερο από 16 χιλιοστά για την αλιεία του καπελάν στο τμήμα της ζώνης της σύμβασης, που εκτείνεται έξω από τα θαλάσσια ύδατα που υπόκεινται στη δικαιοδοσία αλιείας των συμβαλλομένων μερών της σύμβασης αυτής.

Ο ορισμός της ζώνης της σύμβασης περιλαβάνεται στο παράρτημα.

Ένα σκάφος θεωρείται ότι αλιεύει καπελάν, όταν η ποσότητα καπελάν που βρίσκεται σε αυτό υπερβαίνει το 50 % κατά βάρος της συνολικής ποσότητας καπελάν και άλλων ειδών που ευρίσκονται επί του σκάφους.

Άρθρο 2

Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 8 Ιουλίου 1985.

Για το Συμβούλιο

Ο Πρόεδρος

J. SANTER

(1) ΕΕ αριθ. L 24 της 27. 1. 1983, σ. 1.

(2) ΕΕ αριθ. L 227 της 12. 8. 1981, σ. 21.

ΠΑΡΑΡΤΗΜΑ

Ορισμός της ζώνης στην οποία εφαρμόζεται η σύμβαση περί της μελλοντικής πολυμερούς συνεργασίας στον τομέα της αλιείας στο βορειοανατολικό Ατλαντικό

(άρθρο 1 παράγραφος 1 της σύμβασης)

Η ζώνη στην οποία εφαρμόζεται η σύμβαση, περιλαμβάνει τα ύδατα:

α) των τμημάτων του Ατλαντικού Ωκεανού και της Αρκτικής και των εξαρτημένων από αυτά θαλασσών που κείνται βόρεια των 36° βόρειου γεωγραφικού πλάτους και μεταξύ των 42° δυτικού γεωγραφικού μήκους και των 51° ανατολικού γεωγραφικού μήκους, αλλά εξαιρουμένων:

i) των τμημάτων της Βαλτικής Θαλάσσης και των Belts που ευρίσκονται νότια και ανατολικά των γραμμών που συνδέουν το Hasenore Head με το Gniben Point, το Korshage με το Spodsbierg και το Gilbierg Head με το Kullen, και

ii) των τμημάτων της Μεσογείου Θαλάσσης και των εξαρτημένων από αυτή θαλασσών μέχρι του σημείου τομής της παραλλήλου 36° βόρειου γεωγραφικού πλάτους και του μεσημβρινού 5°36' δυτικού γεωγραφικού μήκους,

β) του τμήματος του Ατλαντικού Ωκεανού που εκτείνεται βόρεια των 59° βόρειου γεωγραφικού πλάτους και μεταξύ 44° δυτικού γεωγραφικού μήκους και 42° δυτικού γεωγραφικού μήκους.